CELEX: 32017D1208(01)
Language: hr
Date: 2017-12-04 00:00:00
Title: Provedbena odluka Komisije оd 4. prosinca 2017. o objavi u Službenom listu Europske unije zahtjeva za izmjenu specifikacije proizvoda za naziv u sektoru vina iz članka 105. Uredbe (EU) br. 1308/2013 Europskog parlamenta i Vijeća (Graves (ZOI))

8.12.2017   
            
            
               HR
            
            
               Službeni list Europske unije
            
            
               C 421/10
            
         PROVEDBENA ODLUKA KOMISIJE
   оd 4. prosinca 2017.
   o objavi u Službenom listu Europske unije zahtjeva za izmjenu specifikacije proizvoda za naziv u sektoru vina iz članka 105. Uredbe (EU) br. 1308/2013 Europskog parlamenta i Vijeća (Graves (ZOI))
   (2017/C 421/07)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 97. stavak 3.,
   budući da:
   
               (1)
            
            
               Francuska je podnijela zahtjev za izmjenu specifikacije za naziv „Graves” u skladu s člankom 105. Uredbe (EU) br. 1308/2013.
            
         
               (2)
            
            
               Komisija je razmotrila taj zahtjev i utvrdila da su uvjeti utvrđeni člancima od 93. do 96., člankom 97. stavkom 1. te člancima 100., 101. i 102. Uredbe (EU) br. 1308/2013 ispunjeni.
            
         
               (3)
            
            
               Kako bi se omogućilo podnošenje prigovora u skladu s člankom 98. Uredbe (EU) br. 1308/2013, u Službenom listu Europske unije trebalo bi stoga objaviti zahtjev za izmjenu specifikacije za naziv „Graves”,
            
         ODLUČILA JE:
   Jedini članak
   Zahtjev za izmjenu specifikacije za naziv „Graves” (ZOI) iz članka 105. Uredbe (EU) br. 1308/2013 nalazi se u Prilogu ovoj Odluci.
   U skladu s člankom 98. Uredbe (EU) br. 1308/2013 prigovor na izmjenu specifikacije iz prvog stavka ovog članka može se podnijeti u roku od dva mjeseca od datuma objave ove Odluke u Službenom listu Europske unije.
   
      Sastavljeno u Bruxellesu 4. prosinca 2017.
      
         
            Za Komisiju
         
         Phil HOGAN
         
            Član Komisije
         
      
   
   
      (1)  SL L 347, 20.12.2013., str. 671.
   
   
      PRILOG
      „GRAVES”
      
         AOP-FR-A1012-AM01
      
      Datum podnošenja zahtjeva: 7.3.2016.
      ZAHTJEV ZA IZMJENU SPECIFIKACIJE
      1.   Pravila koja se primjenjuju na izmjenu
      
      Članak 105. Uredbe br. 1308/2013 – Izmjena koja nije manja
      2.   Opis i razlozi za izmjenu
      
      2.1.   Zemljopisno područje
      
      1. poglavlje točka IV. podtočka 1. specifikacije mijenja se kako slijedi:
      
                  —
               
               
                  Nakon riječi: „Virelade” umeću se riječi: „i na jednom dijelu područja općine Coimères koji odgovara dijelu A koji se naziva Herrères 1. katastarski list (revidirani plan za 1934.), ovjerena preslika detaljnog plana očuvanja od 5. studenoga 2010.”. Svrha je te izmjene uključiti u zemljopisno područje dio područja općine Coimères koji se odlikuje neprekidnom vinogradarskom tradicijom, sličnom metodom uzgoja te sadnjom u području koje je u smislu krajobraza te topografskom, hidrološkom, geološkom i pedološkom smislu vrlo slično susjednim vinogradima obuhvaćenima oznakom izvornosti Graves. Taj dio općine Coimères zemljopisno se neposredno nastavlja na zemljopisno područje ZOI-ja „Graves”.
                  Zahtjev za uvođenje općine Coimères pokrenut je 1938., neposredno nakon priznavanja oznake na nacionalnoj razini nakon što je jedan gospodarski subjekt iz tog razdoblja upozorio na činjenicu da je ta općina izostavljena. Nakon toga, unatoč uzastopnim povoljnim odlukama nacionalnih mjerodavnih tijela o uključivanju te općine u zemljopisno područje obuhvaćeno oznakom izvornosti, odluka nikad nije prenesena u službene tekstove. Dakle, dodavanjem te općine u ovom trenutku želi se tek ispraviti dugogodišnji previd.
               
            
                  —
               
               
                  riječi „Martignas-sur-Jalle” i „Saint-Jean-d’Illac” brišu se. Svrha je te izmjene isključiti općine Martignas-sur-Jalle i Saint-Jean-d’Illac u kojima je potpuno nestala vinogradarska tradicija i u kojima ne postoji niti jedan vinograd i nijedna čestica unutar područja zaštićene oznake izvornosti.
               
            U skladu s time izmijenjena je točka 6. jedinstvenog dokumenta.
      2.2.   Ograničeno područje čestice
      
      U 1. Poglavlju točki IV. podtočki 2. specifikacije nakon riječi: „od 10. veljače 2011.” umeću se riječi: „i njegova stalnog povjerenstva od 4. rujna 2013. koje je delegirao nacionalni odbor”. Cilj je te izmjene dodati datum odobrenja izmjene ograničenog područja čestice unutar zemljopisnog područja proizvodnje od strane nacionalnog nadležnog tijela. Razgraničenje čestica provodi se utvrđivanjem čestica unutar zemljopisnog područja proizvodnje koje su pogodne za proizvodnju vina s predmetnom zaštićenom oznakom izvornosti.
      Ta izmjena ne utječe na jedinstveni dokument.
      2.3.   Povezanost s podrijetlom
      
      U 1. Poglavlju točki X. stavku 1. podtočki (a) trećoj alineji iste specifikacije brojka „43” zamjenjuje se brojkom „42”. Ta izmjena odgovara ispravku broja općina zemljopisnog područja nakon brisanja općina Martignas-sur-Jalle i Saint-Jean-d’Illac i dodavanja dijela područja općine Coimères.
      U skladu s time mijenja se točka 8. jedinstvenog dokumenta.
      Stoga je revidiran sažetak povezanosti iz točke 8. jedinstvenog dokumenta u skladu s najvećim brojem znakova dopuštenim informacijskim sustavom e-Ambrosia.
      2.4.   Druge izmjene
      
      U okviru ovog novog zahtjeva za izmjenu jedinstveni dokument ažuriran je u skladu s novim pravilima unosa softvera e-Ambrosia.
      JEDINSTVENI DOKUMENT
      1.   Naziv
      
      Graves
      2.   Vrsta oznake zemljopisnog podrijetla
      
      ZOI – Zaštićena oznaka izvornosti
      3.   Kategorije proizvoda od vinove loze
      
      
               
                  1.
               
               
                  Vino
               
            4.   Opis vina
      
      
         Mirno crno vino
      
      Crna vina dobivaju se od uravnoteženog nasada vinove loze, u kojemu sorta cabernet sauvignon N donosi arome i strukturu, a sorta merlot N miris i mekoću uz dopunu sorti cabernet franc N, petit-verdot N, malbec N i carménère N. Dok je mlado, to vino često razvija arome crvenog voća u kombinaciji s notama začina i isprženosti. Ta su vina elegantna i strukturirana, profinjena i aromatična, skladno dozrijevaju, a njihov buke može poprimiti lagano dimljene note. Ovisno o berbi i podrijetlu, vrhunac postižu nakon 5 do 10 godina.
      Najmanja prirodna volumna alkoholna jakost iznosi 11 %.
      Ukupna volumna alkoholna jakost nakon obogaćivanja iznosi 13,5 %.
      Za crna vina obvezna je malolaktična fermentacija.
      Sadržaj jabučne kiseline manji je od ili jednak 0,3 grama po litri.
      Sadržaj fermentabilnog šećera manji je od ili jednak 3 grama po litri.
      
         Mirno suho bijelo vino
      
      Bijela su vina elegantna i mesnata. Dobivaju se od grožđa sorte sémillon B i najčešće poprimaju cvjetne note i prirodnu masnoću, koja ne isključuje svježinu. Kad se kombiniraju sa sortom sauvignon B, koja donosi živost i izražajnost te sortom muscadelle B, koja pruža nježne note mošusa, ta vina često imaju arome cvijeća i agruma, katkad u kombinaciji s egzotičnim notama ili notama mentola. Držanje u hrastovim bačvama, koje se ponekad upotrebljavaju, omogućuje postizanje punijeg i snažnijeg okusa nakon nekoliko godina dozrijevanja.
      Najmanja prirodna volumna alkoholna jakost iznosi 10,5 %.
      Ukupna volumna alkoholna jakost nakon obogaćivanja iznosi 13 %.
      Sadržaj fermentabilnog šećera manji je od ili jednak 4 grama po litri.
      Opća analitička svojstva
      
                  Najveća ukupna alkoholna jakost (u % volumnog udjela)
               
               
                   
               
            
                  Najmanja stvarna alkoholna jakost (u % volumnog udjela)
               
               
                   
               
            
                  Najmanji ukupni sadržaj kiselosti
               
               
                  U miliekvivalentima po litri
               
            
                  Najveći udio hlapljivih kiselina (u miliekvivalentima po litri)
               
               
                  13,27 
               
            
                  Najveći ukupni sadržaj sumporova dioksida (u miligramima po litri):
               
               
                   
               
            Parametri koji nisu uneseni, a koji se odnose na analitičke značajke utvrđeni su važećim zakonodavstvom.
      5.   Enološki postupci
      
      a.   
            Osnovni enološki postupci
         
      
      
         Gustoća i razmak
      
      Postupak uzgoja
      Najmanja gustoća sadnje vinove loze iznosi 5 000 trsova po hektaru. Razmak između brajdi ne smije biti veći od 2 metra, a razmak između trsova u istom redu ne smije biti manji od 0,80 metara.
      
         Pravila o rezidbi vinove loze
      
      Postupak uzgoja
      Rezidba se obavlja najkasnije u fazi širenja lišća (9. faza Lorenzove skale za praćenje godišnjeg biološkog ciklusa). Vinova loza obrezuje se u skladu sa sljedećim tehnikama s najviše dvanaest pupova po trsu:
      
                  —
               
               
                  kratka rezidba „à cots” (na reznike) ili duga rezidba „à astes” (na duge štapove);
               
            
                  —
               
               
                  kratka rezidba u dvostrukom kordoncu ili rezidba na četiri kraka.
               
            
         Navodnjavanje
      
      Postupak uzgoja
      Navodnjavanje tijekom razdoblja rasta vinove loze dopušteno je isključivo u slučaju trajne suše koja ometa pravilan fiziološki razvoj vinove loze i dobro sazrijevanje grožđa.
      
         Obogaćivanje
      
      Poseban enološki postupak
      Reduktivne tehnike obogaćivanja vina dopuštene su za crna vina uz ograničenje stope koncentracije od 15 %.
      Crna vina nakon obogaćivanja ne premašuju ukupnu volumnu alkoholnu jakost od 13,5 %.
      Bijela vina nakon obogaćivanja ne premašuju ukupnu volumnu alkoholnu jakost od 13 %.
      b.   
            Najveći urodi
         
      
      
         crno vino
      
      65 hektolitara po hektaru
      
         bijelo vino
      
      68 hektolitara po hektaru
      6.   Razgraničeno područje
      
      Berba grožđa, proizvodnja, razvoj i dozrijevanje vina odvijaju se na području sljedećih općina u departmanu Gironde: Arbanats, Ayguemorte-les-Graves, Beautiran, Bègles, La Brède, Budos, Cabanac-et-Villagrains, Cadaujac, Canéjan, Castres-Gironde, Cérons, Cestas, Eysines, Gradignan, Guillos, Le Haillan, Illats, Isle-Saint-Georges, Landiras, Langon, Léogeats, Léognan, Martillac, Mazères, Mérignac, Pessac, Podensac, Portets, Pujols-sur-Ciron, Roaillan, Saint-Médard-d’Eyrans, Saint-Michel-de-Rieufret, Saint-Morillon, Saint-Pardon-de-Conques, Saint-Pierre-de-Mons, Saint-Selve, Saucats, Talence, Toulenne, Villenave-d’Ornon, Virelade te na dijelu područja općine Coimières koji odgovara dijelu A koji se naziva Herrères 1. katastarski list (revidirani plan za 1934.), u skladu s ažuriranim zemljišnim knjigama od 5. studenoga 2010.
      7.   Glavne sorte vinove loze
      
      
                   
               
               
                  Cabernet-Sauvignon N
               
            
                   
               
               
                  Cabernet franc N
               
            
                   
               
               
                  Cot N
               
            
                   
               
               
                  Carménère N
               
            
                   
               
               
                  Muscadelle B
               
            
                   
               
               
                  Merlot N
               
            
                   
               
               
                  Sémillon B
               
            
                   
               
               
                  Sauvignon gris G
               
            
                   
               
               
                  Sauvignon B
               
            
                   
               
               
                  Petit Verdot N
               
            8.   Opis povezanosti
      
      Zemljopisno područje zaštićene oznake izvornosti „Graves” čini pojas širok otprilike deset kilometara na lijevoj obali rijeke Garonne, sjeverno od Bordeauxa i jugoistočno od Langona.
      Kako je vidljivo iz samog naziva oznake, područje „Graves” sastoji se od kamenčića, većeg i manjeg šljunka, pijeska pomiješanog s muljem i glinom, koji mjestimice leži na vapnenačkom tlu, ali većinom na čistom pijesku ili pijesku alios (agregiranom pijesku koji sadržava čestice željeza) ili glini. Obuhvaća 42 općine departmana Gironde.
      Tla imaju dugačku i složenu geološku povijest, koja je blisko povezana s nastankom Garonne, izmjenama njezina slijeva i uzastopnim ledenim razdobljima do kojih je došlo tijekom kvartara. Tijekom tih razdoblja pirenejski su ledenjaci uzrokovali eroziju svojih dolina i tako pripremili krševita tla koja će rijeke potom ispirati sve do regije Bordeauxa. Od tih uzastopnih naslaga preostali su tek ostaci u obliku naslaga šljunka svih veličina i vrsta.
      Tlima koja su nastala odonda zajednička je znatna propusnost, koju imaju zahvaljujući bogatstvu šljunkom. Iako to nisu jedina tla koja svojstvima ističu posebnost „Gravesa”, ona su njegov kostur i utjelovljenje izvrsnosti. Njihove padine, koje potiču protjecanje voda, jamče savršeno površinsko isušivanje. Odvodnju pojačava i velika hidrografska mreža malih vodenih tokova, pritoka Garonne. To su tla u kojima je napajanje vinove loze vodom izrazito regulirano.
      Budući da je sa zapada zaštićen od vremenskih neprilika borovim šumama koje imaju važnu ulogu u reguliranju temperature te da ga, zahvaljujući blizini rijeke Garonne, prirodni protok zraka i ventilacija štite od velikih vrućina i pretjerane vlage, a da u proljeće umjereni oceanski utjecaji povoljno djeluju na proljetni mraz, vinogradi uživaju posebne i pogodne klimatske uvjete. Vinogradarski krajobrazi tog sektora, koje čine blage padine u kojima čisti i uglačani kamenčići odražavaju sunčevu svjetlost na grožđu, leže između rijeke i borovih šuma.
      Regija Graves, u kojoj se nalaze izvorna tla za dobivanje velikih bijelih i crnih vina regije Bordeaux, kolijevka je metoda koje se i danas primjenjuju. Još se u 17. i 18. stoljeću vinovu lozu, koja se uzgaja pod utjecajem oceanske klime, počelo podupirati kolcima, nakon čega se posvuda proširio sustav brajdi i strog način rezidbe kako bi se zajamčila dobra raspodjela pri berbi grožđa i lisna površina dostatna za fotosintezu potrebnu za postizanje idealnog dozrijevanja.
      U skladu s običajima koji su utvrđeni uredbom od 4. ožujka 1937. o definiciji zaštićene oznake izvornosti „Graves”, na ograničenom području čestice za berbu grožđa razvrstane su čestice koje posjeduju značajku prirodnog isušivanja zahvaljujući kvaliteti odvodnje ili položaju na kuku ili padini. Isključeni su zemljopisni i topografski položaji koji su zbog svoje udaljenosti od Garonne ili zbog činjenice da su okruženi šumom (zbog čega nema cirkulacije masa hladnog zraka) izloženi proljetnom mrazu.
      Precizno ograničene čestice omogućuju postizanje optimalnih svojstava lokalnih vinskih sorti, odabranih tijekom vremena zbog svojih sposobnosti očuvanja i dozrijevanja, koje su povezane s potrebom za prijevoz tih proizvoda u daleke krajeve.
      Iako topla i slabo plodna tla sa mnogo šljunka te oznake izvornosti ograničavaju proizvodnju crnih vina, ona ipak omogućuju postizanje idealnog stupnja dozrijevanja sorti cabernet-sauvignon N i merlot, čemu pridonosi i toplinska regulacija koju jamči blizina rijeke Garonne. Tako dobivena vina imaju dobru strukturu te se ostavljaju da odleže kako bi dozrijela i postigla bolji izražaj prije stavljanja na tržište na raspolaganje potrošačima.
      Pjeskovitija tla ili tla s glinovitom teksturom pogodnija su za proizvodnju bijelih vina obuhvaćenih oznakom, koja se ponajprije dobivaju od sorti sauvignon B i sémillon B, koje im daju svježinu povezanu s njihovom profinjenošću te cvjetnim i voćnim okusima.
      Kako bi se zajamčile dostatna berba, bez prevelikog broja pupova na trsovima vinove loze, čime se postiže zrelost i optimalna koncentracija grožđa, povećana je minimalna gustoća sadnje.
      Spoj blizine luke Bordeaux, u kojoj je odavno uspostavljena moćna trgovina u svrhu prodaje tih vina diljem svijeta i jedinstvenog zemljopisno-pedološkog položaja omogućio je da zaštićena oznaka izvornosti „Graves” stekne međunarodni ugled.
      9.   Osnovni dodatni uvjeti
      
      
         
            Područje u neposrednoj blizini
         
      
      
         Pravni okvir
      
      Nacionalno zakonodavstvo
      
         Vrsta dodatnog uvjeta
      
      Odstupanje u pogledu proizvodnje u ograničenom zemljopisnom području
      
         Opis uvjeta
      
      Područje u neposrednoj blizini, utvrđeno odstupanjem za proizvodnju, razvoj i dozrijevanje vina obuhvaća područja sljedećih općina departmana Gironde: Barsac, Béguey, Bieujac, Bommes, Cadillac, Castets-en-Dorthe, Fargues, Langoiran, Loupiac, Le GaronnePian-sur-Garonne, Preignac, Rions, Saint-Loubert, Saint-Maixant, Saint-Pierre-d’Aurillac, Sainte-Croix-du-Mont i Sauternes.
      
         
            Veća zemljopisna jedinica
         
      
      
         Pravni okvir
      
      Nacionalno zakonodavstvo
      
         Vrsta dodatnog uvjeta
      
      Dodatne odredbe koje se odnose na označivanje
      
         Opis uvjeta
      
      Na oznaci vina oznake kontroliranog podrijetla može se navesti veća zemljopisna jedinica „Vin de Graves”. Znakovi kojima je ispisana ta veća zemljopisna jedinica ne smiju biti veći, viši i širi od dvije trećine veličine znakova kojima je ispisana oznaka kontroliranog podrijetla.
      10.   Poveznica na specifikaciju proizvoda
      
      https://info.agriculture.gouv.fr/gedei/site/bo-agri/document_administratif-d60d4526-0d0e-4eec-811f-73176ca92985